Imtella' Awwissu 27, 2021 - Aġġornata 27 Ta' Awwissu, 2021 12:29pm Ċifri tal-Uffiċċju Nazzjonali tal-Istatistika dwar il-finanzi tal-gvern għall-ewwel seba' xhur tas-sena juru li minkejja li d-dħul żdied b'rata akbar min-nefqa, dan ma kienx biżżejjed biex jiġi reġistrat bilanċ. Fil-fatt, bejn Jannar u Lulju, il-gvern irreġistra defiċit ta' €882.5 miljun. Dan id-defiċit hu kważi €170 miljin inqas minn dak reġistrat fl-istess żmien tas-sena l-oħra. L-NSO irrimarka li s-sitwazzjoni kienet ikkundizzjonata mill-iżviluppi tal-COVID-19. Bejn Jannar u Lulju, id-dħul rikorrenti tal-Gvern żdied b'aktar minn 24% fuq l-istess perjodu tas-sena l-oħra u kien qabeż €2,616 miljun. L-akbar żieda fid-dħul kienet ġejja mit-taxxa fuq id-dħul (€283.8 miljun), it-taxxa fuq il-valur – il-VAT (€125.4 miljun) u s-sigurtà soċjali (€112.8 miljun). Mill-banda l-oħra, fl-ewwel seba' xhur tas-sena n-nefqa tal-gvern qabżet €3,499 miljun; li jfisser kważi 11% ogħla mis-sena ta' qabel. L-ikbar żidiet fin-nefqa kienu marbuta mal-iskemi ta' għajnuna għall-pandemija (€231.4 miljun) li jinkludu s-suppliment tal-pagi. L-interessi fuq id-dejn kienu jammontaw għal €103.5 miljun, tnaqqis ta' €3.1 miljun meta mqabbel mal-istess perjodu s-sena li għaddiet. Matul l-istess perjodu, in-nefqa kapitali tal-Gvern kienet tammonta għal €322.8 miljun, €155.4 miljun anqas fuq l-istess perjodu fl-2020. Sal-aħħar ta' Lulju, id-dejn tal-Gvern kien ta' €7,848.4 miljun; żieda ta' €1,224.2 miljun fuq l-2020. Iż-żieda fid-dejn tinkludi self ta' €420 miljun mill-Unjoni Ewropea bħala għajnuna finanzjarja taħt l-istrument SURE.